钦定古今图书集成/明伦汇编/官常典/第244卷 > 徐溥
## 钦定古今图书集成/明伦汇编/官常典/第244卷 > 徐溥

按《明外史》本传：“溥字时用，宜兴人。祖鉴，琼州知府，有
惠政。溥，景泰五年进士及第，授编修。宪宗初，擢左庶
子，再迁太常卿兼学士。成化十五年，拜礼部右侍郎，
寻转左，久之，改吏部。孝宗嗣位，兼文渊阁大学士，参
与机务。旋进礼部尚书，为给事中方向、御史曹璘等
所劾，帝皆不问。弘治五年，刘吉罢，溥为首辅，屡加少”
傅、太子太傅。年七十，引疾乞休，优诏不允，命风雨寒
暑免朝，东宫出阁，加少师、太子太师。进华盖殿。以目
眚，三疏乞休，始许之。恩赉视常典有加。逾年卒，赠太
师，谥文靖。溥性凝重，度量宏远。居内阁十二年。其为
首辅，承刘吉恣睢之后，填以安静，务守成法，与同列
协心辅治，事有不可，辄共争之。钦天监革职监正李
华为昌国公张峦择葬地，中旨复官。溥等言：“即位以
来，未尝有内降。幸门一开，末流安底。臣等不敢奉诏。”
太皇太后召崇王朝，溥等与尚书倪岳谏，帝为请乃
已。占城奏安南侵扰，帝欲遣大臣往解。溥等言：“外国
相侵，有司檄谕之足矣。若遣使，万一抗令，亏损国体，
问罪兴师，则坐耗中国，非计之得也。”于是罢不遣使。
诏撰《三清乐章》，溥等言：“汉祀五帝，儒者犹非之，况三
清乃道家妄说耳。一天之上，安得有三大帝？且以周
柱下史李耳当其一，以人鬼列天神，矫诬甚。国家设
文渊阁，命学士居之，诚欲其谟谋政事，讲论经史，培
养本原，匡弼缺失。非欲其阿谀顺旨，惟言莫违也。今
经筵早休，日讲久旷，异端邪说得乘间入。此皆臣等
无状，不能为陛下保初政。数月以来，奉中旨处分未
当者，封还执奏，至再至三。愿陛下曲赐听从，俾臣等
竭驽钝，少有裨益，非但乐章一事而已。”奏入，帝嘉纳
之。言官庞泮等六十二人以言事下狱，溥等救得释。
帝自八年后，视朝渐晏，溥等常以为言。帝虽纳之，已
复如故。中官李广以烧炼斋醮宠。十年二月，溥等上
疏极论曰：“自洪武迄天顺朝，常面召儒臣，咨访政事。
今朝参之外，不得一望天颜。所恃以通下情者，惟在
章奏。又不时断决。或稽数月，或竟不施行，妨政体不
小。经筵日讲，所以成就君德。今每岁举行，不过数日。
夫人君一心，必有所系。不系于正，必系于邪。近闻有
以斋醮修炼之说进者。宋徽宗崇道教，科仪符箓最
盛，卒至乘舆播迁，社稷倾覆。至若金石之药，性多酷
烈，一入肠腑，为害百端。唐宪宗信柳沁以殒身，其祸
可鉴。今龙虎山、上清宫、神乐观祖师殿及内府番经
厂皆焚毁无馀。彼如有灵，何不自保？天厌其秽，亦已
明甚。陛下”若亲近儒臣，明正道，行仁政，福祥善庆，不
召自至，何假妖妄之说哉？自古奸人蛊惑君心者，必
以太平无事为言。唐臣李绛有云：“忧先于事，可以无
忧；事至而忧，无益于事。”今天下虽若无事，然工役繁
兴，科敛百出，士马罢敝，闾阎穷困，愁叹之声，上干和
气，致荧惑失度，太阳无光，天鸣地震，草木兴妖，“四方
奏报无虚月，将来之患，灼然可忧。陛下高居九重，言
官皆畏罪缄默，臣等若不复言，谁复为陛下言者？”帝
感其言。三月御文华殿，召见溥及刘健、李东阳、谢迁，
授以诸司题奏曰：“与先生辈议。”溥等拟旨上，帝应手改定。事端多者，健请出外详阅。帝曰：“盍就此面议。”既
毕，赐茶而退。自成化间宪宗召对，彭时、商辂，后至此
始再见，举朝诩为盛事，然仓卒不能悉称上旨，终溥
在位，亦止此一召而已。寻以灾异求言。廷臣所上封
事，经月不报，而言官论救何鼎忤旨，待罪者久，溥等
皆以为言。于是悉下诸章，而罢诸言官弗问。孝宗向
治溥等，所言多从，天下阴受其福。尝曰：“国家法度所
以惠元元者备矣，患不能守耳。”卒无所建白。溥性至
孝，尝再庐墓，自奉甚薄，好施予，置义田八百亩赡宗
族，请《籍记》于官，以垂永久，帝为复其徭役。